РЕГЛАМЕНТ (ЕО) № 742/2009 НА КОМИСИЯТА
от 13 август 2009 година
за изменение на Регламент (ЕО) № 1296/2008 за установяване на подробни правила за прилагане на тарифните квоти за внос на царевица и сорго в Испания и внос на царевица в Португалия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144, параграф 1 във връзка с член 4 от него,
като има предвид, че:
(1)
Регламент (ЕО) № 1296/2008 на Комисията (2) установява подробните правила за прилагане на тарифните квоти за внос съответно на царевица и сорго в Испания и внос на царевица в Португалия.
(2)
По силата на договореностите от Уругвайския кръг на многостранните търговски преговори Общността се ангажира от пазарната 1995/1996 година да въведе тарифни квоти за внос, от една страна, в Португалия на 500 000 тона царевица, а от друга - в Испания на 2 милиона тона царевица и на 300 000 тона сорго, както и при необходимост да открие тръжни процедури с намалена тарифа.
(3)
Необходимо е да се изясни, че прилагането на квотите не изисква откриването на тръжна процедура.
(4)
В резултат на това Регламент (ЕО) № 1296/2008 следва да бъде изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 1296/2008 параграфи 1 и 2 се заменят със следния текст:
„1. Две квоти за внос от трети страни за свободно движение в Испания на максимално количество съответно от 2 милиона тона царевица и 300 000 тона сорго се откриват на годишна основа, считано от 1 януари всяка година. Внос в рамките на тези квоти се осъществява съгласно настоящия регламент.
2. Квота за внос от трети страни за свободно движение в Португалия на максимално количество от 0,5 милиона тона царевица се открива на годишна основа, считано от 1 януари всяка година. Вносът в рамките на тази квота се осъществява при условията, определени в настоящия регламент.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 август 2009 година.